Han ga politiet videoopptak etter Arendal-drapet: - Ser glimt av skikkelser og skygger
På videoopptakene fra klesbutikken kan skikkelser skimtes på andre siden av gaten, der drapet på apotekhjørnet fant sted. Politiet sikret seg filmen samme formiddag som en kvinne ble funnet hardt skadet på åpen gate og senere døde, midt i Arendal sentrum.  – Bildene er dessverre veldig dårlige. Vi ser glimt av skikkelser og skygger, men ikke noe håndfast, sier daglig leder i klesbutikken Corner Eigill Vonen til VG. Han uttaler seg generelt om hva som kan sees, ikke spesielt om opptakene politiet har fått utlevert fra de dramatiske minuttene tirsdag morgen. Eigill Vonen sier at politiet særlig fattet interesse for ett overvåkningskamera, høyt oppe på veggen over stativene med dynejakker. På skjermen viser han hvordan kameraet skarpt og klart gir oversikt over butikken, mens gatebildet bak vinduene er hvitt og uklart. – Kameraene har ikke til formål å overvåke utsiden. Jeg tror ikke de kan identisere noen på gaten. Jeg vet ikke om politiet kan få mer ut av opptaket. Politiet gjennomgår nå overvåkningsvideoer fra kvartalene mellom Pollen og torvet og andre deler av Arendal sentrum, etter drapet tirsdag morgen. Selv om det første døgnet var uklart om dødsfallet skyldtes en ulykke eller en straffbar handling, ble hendelsen etterforsket som drap fra start. Etter at denne artikkelen ble skrevet, melder politiet torsdag kveld at en mann er pågrepet og siktet for drap i saken.  Politiet har gått ut med at avdøde er en svensk kvinne i 30-årene bosatt et annet sted i Agder. Politiet ble varslet av AMK tirsdag klokken 09.27. Da Vonen skulle ned for å åpne familiens to klesbutikker i sentrum, møtte han sperringer og nødetater. – Det er en ekkel og uggen stemning. Jeg kjenner litt på det når det fortsatt går en gjerningsperson løs, men det hjelper at politiet viser igjen i gatene, sa han, før pågripelsen ble kjent.  Politistasjonssjef i Arendal og Froland Terje Gundersen står i full uniform i snødrevet et kvartal fra åstedet. Han bekrefter overfor VG at politiet gjennomgår en stor mengde videomateriale. – Kvaliteten er varierende, men alt er sikret og vil bli gjennomgått, sier Gundersen. Agderposten kjenner til fem kameraer utendørs som kan ha fanget opp eventuelle bevegelser til og fra åstedet, men det er lite offentlig overvåkning i nærheten. De fleste kameraene befinner seg inne i butikkene. – Disse kameraene er kun til private formål, for å sikre forretningene mot tyverier. De skal ikke rettes mot offentlig sted, sier Gundersen. Ifølge Agderposten har også busser som befant seg i området, levert inn overvåkningsbilder. Men politistasjonssjefen sier at videoovervåkning i gatene har vært et tema. – Vi har diskutert det over tid i politirådet og vil ta det opp igjen som sak. Gundersen opplyser at ledelsen både i Arendal kommune og politiet sitter i rådet, sammen med næringsliv, lag og foreninger. – Ville kameraer i gatene gjort en forskjell i denne saken? – Det ligger i sakens natur at god kameraovervåkning alltid vil være til hjelp for å avklare straffbare forhold, sier politistasjonssjefen. Han legger til at det også er ulike problemstillinger knyttet til lovverk og personvernet som må tas hensyn til i vurderingen. Gundersen bekrefter at ressurser fra hele Agder politidistrikt er samlet i Arendal, både for etterforskning og for å høyne beredskapen i gatene. Torsdag formiddag hadde politiet ingen konkret mistenkte.  – Famler dere i blinde, politiadvokat Vanja Bruvoll? – Jeg vil ikke si at vi famler i blinde, for vi har veldig mye etterforskningsmateriale å gå gjennom. Det vil gi oss et resultat, når vi får satt det sammen.
Politiet gjennomgår overvåkningsvideoer for å etterforske drapet på en kvinne i Arendal Noen videoer er av dårlig kvalitet og viser dårlig utsikt over gatene Torsdag kveld, etter intervjuet med Eigill Vonen, melder politiet at en person er pågrepet og siktet for drap. 